答朱成伯見贈四首  其一
作者：呂本中
朝代：宋

paragraphs: 三年轉東南，足跡不得息。
新霜未壓瘴，已畏賊馬迫。
蒼黄度嶺去，山路楓葉赤。
慨然念平生，謬自有欣戚。
交游半鬼錄，在者費相憶。
朱卿早聞道，一如見舊識。
新詩入要妙，如射已破的。
我行囊貯空，所至但四壁。
豈如投異縣，忽枉和氏璧。
斯文得未喪，豈不係人力。
出門仰高山，此道如矢直。